‘ নৱায়ন' প্ৰকাশন গোষ্ঠীয়ে অলপতে (এই লেখাটোৰ ৰচনাকাল: ২-৩ আগষ্ট, ২০১৪) প্ৰকাশ কৰা ড০ ভীমৰাও ৰামজী আম্বেদকাৰৰ বিখ্যাত কিতাপ Annihilation of Casteঅৰ টীকাযুক্ত নতুন সংস্কৰণটোৱে বিশেষ চৰ্চা লাভ কৰিছে। তাৰ কাৰণটো হ' ল কিতাপখনৰ সৈতে সংযোজিত সাহিত্যিক-চিন্তাবিদ অৰুন্ধতী ৰয়ৰ ১৬৪ পৃষ্ঠাৰ সুদীৰ্ঘ ‘ পাতনি' টো, নাম ‘ The Doctor and the Saint'। ৰয়ে ‘ পাতনি' টোত প্ৰথমে সাম্প্ৰতিক ভাৰতবৰ্ষত বৰ্ণবাদৰ চেহেৰা-চৰিত্ৰ সম্পৰ্কে আলোচনা কৰিছে; কিন্তু নামটোৱে সূচোৱাৰ দৰেই তাৰ মূল কেন্দ্ৰবিন্দু হ' ল আম্বেদকাৰ (ডাক্তৰজন) আৰু গান্ধী (সন্তজন) ৰ মাজৰ বৈপৰীত্যমূলক আৰু দ্বন্দ্বমুখৰ মতাদৰ্শগত-নৈতিক সম্পৰ্ক। অধিক শুদ্ধকৈ ক'বলৈ গ' লে, সেয়া আম্বেদকাৰ আৰু গান্ধীৰ তুলনামূলক আলোচনাতকৈ প্ৰকৃততে আম্বেদকাৰৰ আলোকত গান্ধীজীৰ এক বিধ্বংসী পুনৰ্মূল্যায়নহে। প্ৰশ্ন উঠিছে তাক লৈহে: এই সুদীৰ্ঘ ৰচনাখনৰ স্বকীয় মূল্য সকলোৱেই স্বীকাৰ কৰিছে, কিন্তু AoC (Annihilation of Caste) ৰ পাতনি হিচাপে তাৰ প্ৰাসংগিকতা কিমান? আম্বেদকাৰৰ আলোচনাত গান্ধী অপৰিহাৰ্য নেকি, আৰু অপৰিহাৰ্য হ ’ লে কেনেধৰণেৰে অপৰিহাৰ্য? ইত্যাদি ইত্যাদি। ইয়াক কেন্দ্ৰ কৰি হোৱা বিতৰ্কটোৱে বৰ্ণবাদ আৰু আম্বেদকাৰ সম্পৰ্কে বহুবোৰ অস্বস্তিকৰ কিন্তু বাস্তৱিক প্ৰশ্ন উত্থাপন কৰিছে। এই কথাটো আশ্চৰ্যজনক যে আম্বেদকাৰক আধুনিক ভাৰতৰ ‘ নিৰ্মাতা'সকলৰ (ৰামচন্দ্ৰ গুহৰ ভাষা) এজন বুলি শ্ৰদ্ধা কৰা হয় বা খুব বেছি সংবিধান প্ৰণেতা বুলি উল্লেখ কৰা হয়, কিন্তু মতাদৰ্শগতভাৱে তেওঁক সদায়েই অস্পৃশ্য জ্ঞান কৰি অহা হৈছে। মূলসুঁতিৰ উদাৰনৈতিক আৰু বাঁওপন্থী উভয় ধাৰাৰ বৌদ্ধিক চৰ্চাতে তেওঁৰ নাম-নিচান পাবলৈ টান। কিন্তু তাতোকৈ ৰহস্যৰ কথাটো হ' ল, নিম্নবৰ্গীয় চিন্তা-চৰ্চাৰ সৈতে জড়িতসকলেও আম্বেদকাৰক কিয় পৰিহাৰ্য বুলি ভাবে?